Diari Oficial de la Generalitat Valenciana


Sumari del DOGV 9423, del 08-09-2022 (2022/8012)

RESOLUCIÓ de 5 de setembre de 2022, de la Direcció General de Política Lingüística i Gestió del Multilingüisme, per la qual s'estableixen els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9423

Data del DOGV
:   08-09-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8012


Data del document
:   05-09-2022

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * llengua oficial
    * ensenyament d'idiomes

RESOLUCIÓ de 5 de setembre de 2022, de la Direcció General de Política Lingüística i Gestió del Multilingüisme, per la qual s'estableixen els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià. [2022/8012]  
El Decret 128/2016, de 7 d'octubre, del Consell, pel qual es regula la Junta Qualificadora de Coneixements de Valencià (JQCV), estableix en l'article segon, el següent:  
«Article 2. Certificats, homologacions i validacions  
La conselleria competent en matèria de política lingüística i gestió del multilingüisme, a proposta de la JQCV, establirà els certificats que esta expedeix, així com les homologacions i validacions que pertoquen.»  
L'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i validació d'altres títols i certificats, estableix, en la disposició addicional tercera, el següent:  
«1. Els centres de formació de persones adultes dependents de la conselleria competent en matèria d'educació, les entitats locals que disposen de personal tècnic amb les funcions pròpies de la promoció lingüística i les universitats públiques, tenen competències per a la formació i l'avaluació del nivell A1 de coneixements de valencià, d'acord amb els criteris establits en esta ordre.  
2. La JQCV registrarà i expedirà el certificat del nivell A1 de coneixements de valencià a proposta dels centres i del personal tècnic esmentat d'acord amb la regulació de la convocatòria ordinària de les proves de la JQCV.»  
De conformitat amb les competències que té atribuïdes la Direcció General de Política Lingüística i Gestió del Multilingüisme pel Decret 173/2020, de 30 d'octubre (DOGV 8959, 24.11.2020), del Consell, pel qual s'aprova el Reglament orgànic i funcional de la Conselleria d'Educació, Cultura i Esport i, posteriorment, l'Ordre 9/2021, de la Conselleria d'Educació, Cultura i Esport que el desenvolupa (DOGV 9081, d'11.05.2021), resolc:  
  
Primer. Objecte  
L'objecte d'aquesta resolució és establir els criteris per a acreditar i expedir el certificat de nivell A1 de coneixements de valencià per la Junta Qualificadora de Coneixements de Valencià.  
  
Segon. Objectiu del certificat de nivell A1 de coneixements de valencià  
El certificat de nivell A1 d'usuari bàsic del valencià acredita un domini molt bàsic d'ús de la llengua, que permet atendre les primeres necessitats comunicatives en situacions molt quotidianes.  
Este certificat té els objectius següents:  
1. Facilitar l'accés al coneixement i a l'ús quotidià del valencià.  
  
2. Afavorir la inclusió social i cultural de la població adulta dins de la realitat sociolingüística i historicocultural valenciana.  
3. Cohesionar cultura, territori i societat.  
Els cursos s'adrecen a persones sense coneixements de valencià o amb coneixements molt bàsics.  
  
Tercer. Àmbit d'aplicació  
Els centres públics i les entitats que tenen les competències per a la formació i l'avaluació del nivell A1 de coneixements de valencià són els que s'enumeren a continuació:  
1. Els centres públics de formació de persones adultes dependents de la conselleria competent en matèria d'educació.  
2. Les entitats locals que disposen de personal tècnic amb les funcions pròpies de la promoció lingüística.  
3. Les universitats públiques valencianes.  
  
Quart. Requisits de participació de l'alumnat  
Per a poder participar en estos cursos, l'alumnat ha de complir obligatòriament els requisits següents:  
1. Ser major de setze anys; en el cas dels cursos que es realitzen en els centres d'FPA, ha de ser major de díhuit anys, sense perjudici de les excepcions per a les persones majors de dèsset anys que determina la legislació vigent.  
2. Estar matriculats en els cursos organitzats pels centres públics o entitats organitzadores.  
3. Disposar d'un DNI o NIE.  
  
Cinqué. Organització docent  
Els centres públics i les entitats esmentades en l'apartat tercer d'aquesta resolució són els encarregats de:  
1. Organitzar els cursos amb una durada mínima de seixanta hores lectives.  
2. Oferir la formació dels cursos de forma gratuïta.  
3. Seguir el programa i l'estructura del curs corresponent al nivell objecte d'aquesta resolució, d'acord amb el que determina l'annex I d'aquesta resolució.  
4. El professor o la professora responsable dels cursos de nivell A1 ha de tindre una formació de coneixements de valencià amb acreditació mínima del nivell C1 de la JQCV o equivalent.  
  
Sisé. Programació i criteris d'avaluació  
El departament didàctic o el personal tècnic encarregat d'impartir el curs de nivell A1 de coneixements de valencià ha de:  
1. Concretar, en la programació didàctica corresponent, els aspectes de la programació del curs adequats a la realitat individual i sociocultural de l'alumnat i al context del centre.  
2. Establir els requisits mínims requerits per a superar el curs.  
  
3. Definir els barems que s'han d'utilitzar per a la valoració de l'àrea d'expressió i interacció orals.  
4. Precisar els criteris de qualificació objectius i uniformes que s'usaran per a l'avaluació de l'alumnat participant.  
5. Elaborar una breu memòria final de curs que s'inclourà amb posterioritat en la memòria final de centre.  
  
Seté. Procediment i termini de presentació de les sol·licituds  
1. La persona responsable de la direcció del centre, el personal tècnic de les oficines municipals de promoció lingüística o la persona responsable del servei corresponent de les universitats públiques han de formalitzar la sol·licitud, d'acord amb el model que figura com a annex II d'aquesta resolució, que s'ha d'adreçar al Servei de Formació i Acreditació de la Direcció General de Política Lingüística i Gestió del Multilingüisme.  
Este model es troba a disposició dels centres i de les entitats sol·licitants en la pàgina web http://www.ceice.gva.es/va/web/dgplgm/altres-cursos.  
2. El termini de presentació de sol·licituds serà el comprés des de l'endemà de la publicació de la present resolució en el Diari Oficial de la Generalitat Valenciana i el 7 d'octubre de 2022, tots dos inclusivament.  
3. La sol·licitud s'ha de presentar en el Registre de la Conselleria d'Educació, Cultura i Esport; en les direccions territorials d'Educació, o en qualsevol dels llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
4. Per a este tràmit, també es podrà utilitzar qualssevol dels sistemes de signatura electrònica admesos en la seu electrònica de la Generalitat, i que es poden consultar en l'enllaç: http://www.ceice.gva.es/va/web/dgplgm/altres-cursos.  
5. En el moment que s'implemente el procediment administratiu de tramitació telemàtica, la presentació de les sol·licituds d'autorització per a la impartició de cursos de certificat de nivell A1 haurà de seguir el procediment establert en la tramitació telemàtica corresponent.  
6. Esta tramitació telemàtica substituirà completament els procediments descrits anteriorment.  
  
  
Huité. Autorització per a la impartició dels cursos de nivell A1  
1. El Servei de Formació i Acreditació comunicarà l'autorització per a impartir el curs o cursos sol·licitats durant el mes de novembre.  
  
2. L'autorització per a la impartició de cursos de nivell A1 per part dels centres o de les entitats que ho sol·liciten es farà per resolució publicada al Diari Oficial de la Generalitat Valenciana i signada pel director general de Política Lingüística i Gestió del Multilingüisme.  
  
Nové. Criteris per a acreditar i expedir el certificat de nivell A1  
Els criteris per a acreditar el nivell A1 són els següents:  
1. Haver participat en algun dels cursos de nivell A1 autoritzats pel Servei de Formació i Acreditació de la Direcció General de Política Lingüística i Gestió del Multilingüisme.  
2. Haver obtingut la qualificació d'apte en l'acta final de curs presentada en el Servei de Formació i Acreditació de la Direcció General de Política Lingüística i Gestió del Multilingüisme.  
El criteri per a expedir el certificat de nivell A1 és el següent:  
1. Tindre acreditat el nivell A1 com s'indica en este article.  
  
Deu. Procediment administratiu que han de realitzar els centres o les entitats autoritzats  
Una vegada finalitzat el curs, el centre corresponent ha d'enviar la següent documentació:  
1. L'acta final del curs, que apareix en l'annex III d'aquesta resolució, ha de ser elaborada i signada pel professorat responsable del curs, amb el vistiplau de la direcció del centre públic d'FPA, del personal tècnic responsable de l'entitat local o de la persona responsable de les universitats públiques valencianes participants.  
L'original d'aquest document s'ha de presentar en el Registre de la Conselleria d'Educació, Cultura i Esport; en les direccions territorials d'Educació, o en qualsevol dels llocs que preveu l'article 16.4 de la Llei 39/2015, d'1 d'octubre, del procediment administratiu comú de les administracions públiques.  
Per a este tràmit, es podrà utilitzar qualssevol dels sistemes de signatura electrònica admesos en la seu electrònica de la Generalitat, i que es poden consultar en l'enllaç: http://www.ceice.gva.es/va/web/dgplgm/altres-cursos.  
En el moment que s'implemente el procediment administratiu de tramitació telemàtica, s'haurà de seguir el procediment establit en la tramitació telemàtica corresponent. Esta tramitació telemàtica substituirà completament el procediment descrit anteriorment.  
  
2. El fitxer amb la relació de persones que han sigut aptes ha de tindre format de full de càlcul amb els camps de nom, cognoms, adreça electrònica i DNI o NIE de les persones aptes, el codi del centre i l'any de l'obtenció de la qualificació d'apte. El Servei de Formació i Acreditació de la Conselleria d'Educació, Cultura i Esport facilitarà un model d'aquest document.  
3. La memòria final de curs esmentada en el punt 5 de l'article sisé d'aquesta resolució. El Servei de Formació i Acreditació de la Conselleria d'Educació, Cultura i Esport facilitarà un model d'aquest document.  
4. L'acta final de curs, escanejada, el full de càlcul i la memòria final de curs han d'enviar-se a l'adreça electrònica següent: acreditacio\_joydmx@zsy.bu.  
5. El termini per a presentar la documentació preceptiva per al registre i expedició del certificat de nivell A1 de coneixements de valencià finalitzarà el dia 14 de juliol de 2023.  
  
Onze. Registre i expedició del certificat  
1. La Junta Qualificadora de Coneixements de Valencià registrarà i expedirà el certificat de nivell A1 de coneixements de valencià en format electrònic amb un codi de validació de l'Autoritat Certificadora de la Generalitat Valenciana, si es compleixen els requisits establits en la present resolució. El certificat s'identificarà amb el nom, cognoms i el número d'identificació que apareixen en el DNI o NIE de la persona interessada.  
2. La Junta Qualificadora de Coneixements de Valencià enviarà per correu electrònic a la persona interessada el certificat de nivell A1 de coneixements de valencià expedit a este efecte.  
Dotze  
Esta resolució tindrà efectes l'endemà de la publicació en el Diari Oficial de la Generalitat Valenciana.  
  
Contra esta resolució, que no posa fi a la via administrativa, les persones interessades poden interposar un recurs d'alçada davant de la Secretaria Autonòmica d'Educació i Formació Professional en el termini d'un mes a comptar a partir de l'endemà de la publicació, de conformitat amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, sense perjudici que utilitzen qualsevol altra via que consideren oportuna.  
  
València, 5 de setembre de 2022.- El director general de Política Lingüística i Gestió del Multilingüisme: Rubén Trenzano Juan.  
  
  
ANNEX I  
Certificat de nivell A1 de coneixements de valencià  
  
I. Descriptor global de nivell  
La persona que opte a este certificat ha de ser capaç de: comprendre i utilitzar expressions quotidianes i familiars i frases molt senzilles encaminades a satisfer les primeres necessitats, com ara presentar-se i presentar una tercera persona; formular preguntes sobre detalls personals com ara on viu, la gent que coneix i les coses que té, i respondre-hi; interactuar d'una manera senzilla, a condició que l'altra persona parle a poc a poc i amb claredat i que estiga disposada a ajudar, o fer una mediació molt bàsica.  
  
II. Objectius per àrees  
1. Comprensió oral  
Pot seguir una intervenció, si és lenta i s'articula d'una manera acurada amb les pauses necessàries per a assimilar-ne el sentit, principalment de l'àmbit personal o dels assumptes quotidians o de rellevància general, que poden ser transmesos de viva veu o per mitjans tècnics quan les condicions acústiques són òptimes i la comunicació directa. És capaç de reconéixer i comprendre paraules i expressions molt bàsiques sobre temes familiars.  
2. Comprensió escrita  
Pot comprendre la informació de textos molt senzills i quotidians i alhora pot extraure'n la informació rellevant, sempre que puga tornar a llegir el text.  
3. Expressió i interacció orals  
Pot comunicar-se de manera molt bàsica i interactuar de forma senzilla, comprendre i utilitzar expressions familiars i quotidianes, així com també enunciats molt senzills, per tal de satisfer necessitats immediates, sempre que l'interlocutor parle a poc a poc i estiga disposat a repetir el seu discurs.  
4. Expressió i interacció escrites  
Pot escriure frases soltes i senzilles (per felicitar, per demanar, etc.), preguntar i transmetre per escrit informacions generals, com ara detalls sobre la seua persona i les relacions interpersonals o de feina.  
  
5. Estructures lingüístiques  
Té un repertori elemental d'expressions sobre detalls personals i necessitats concretes.  
5.1. Pot pronunciar un repertori molt limitat d'expressions i de paraules apreses.  
5.2. Reconeix l'alfabet i pot lletrejar la seua adreça, la seua nacionalitat i altres informacions personals.  
5.3. Demostra un control limitat de la morfologia més bàsica: flexió regular de gènere i nombre; conjugació en present, imperfet i futur dels verbs més bàsics, i usos més freqüents de les parts de l'oració.  
  
5.4. Demostra un control limitat d'algunes estructures sintàctiques i de formes gramaticals simples dins d'un repertori aprés.  
  
III. Continguts  
1. Continguts temàtics i comunicatius  
1.1. Identificació personal. Relacions socials i personals bàsiques.  
1.2. Activitats quotidianes: horaris i activitats, demanar i donar informació senzilla, expressar gustos o preferències.  
1.3. Serveis: interaccions bàsiques de compra o de demanar i comprendre informació en comerços, mitjans de transport i restaurants.  
1.4. Salut i estat d'ànim: explicar bàsicament com es troba, entendre informacions sanitàries bàsiques.  
2. Continguts lingüístics  
2.1. Fonètica, elocució i ortografia  
2.1.1. Reconeixement de l'alfabet i pronúncia i ortografia bàsica de les lletres i els dígrafs.  
2.1.2. Usos bàsics d'accents, majúscules i minúscules, signes de puntuació i guionet.  
2.2. Morfosintaxi  
2.2.1. Flexió bàsica de gènere i del nombre del substantiu i de l'adjectiu en el vocabulari del nivell.  
2.2.2. Usos bàsics dels articles, els demostratius, els possessius, els pronoms, els quantificadors, les preposicions, els adverbis i les conjuncions.  
2.2.3. Present d'indicatiu, imperfet i futur dels verbs de la primera conjugació, i també de verbs més freqüents com ara ser, viure, fer, voler, dir, dur, escriure, tindre i vindre.  
2.3. Lèxic i semàntica  
2.3.1. Vocabulari bàsic: la família i les relacions familiars; professions; països i nacionalitats, transports i comunicacions; menjars, vestimenta, la casa; el temps lliure i les aficions, esports; mesures bàsiques del temps (dies, mesos, estacions).  
2.3.2. Creació lèxica. Sufixos bàsics de la llengua. Prefixos més comuns.  
2.3.3. Relacions semàntiques. Sinònims i antònims del vocabulari bàsic.